I weekenden har to retromarkeder forvandlet spritten i Aalborg til et sandt mekka for nordjyske skattejægere og vintageelskere. Det er første gang retromarkederne har gæstet Aalborg, og det har vist sig at være en kæmpe succes.

På Spritten i Aalborg er der hele weekenden blevet shoppet loppefund i stor stil. Det er første gang, de to retromarkeder RetroGuld og Hello Vintage slår dørene op i Nordjylland. - Jeg er helt vild med sådan noget her. Derfor synes jeg, det er fedt, at retromarkederne også er kommet til Nordjylland, siger Kirsten Amstrup, der er kørt hele vejen fra Thisted på jagt efter loppefund. Kirsten Amstrup er langt fra den eneste, der har fået den ide. Flere end 2500 nordjyder har i løbet af weekenden været på jagt efter genbrugs guld og diverse antikke fund. - Det har været fuldstændig sindssygt. Vi havde slet ikke regnet med så stor en opbakning fra aalborgenserne, siger Louise Trillingsgaard, der er arrangøren bag markedet. Indtil nu har retromarkederne været en succes i både Aarhus og Odense, men det er ingenting i forhold til i Aalborg. - Aalborg slår både Aarhus, Odense og København på begejstringen. Det er helt vanvittigt, så godt aalborgenserne har taget imod vores retromarked. Vi har haft køer, som gik langt ud på gaden, siger Louise Trillingsgaard. Fra arrangørens side er der ingen tvivl om, at succesen skal gentages. Og også markedets gæster håber på at se de store retromarkeder i det nordjyske en anden gang - Så er jeg frisk igen. Det er helt klart, siger Kirsten Amstrup. Retromarkedet blev afviklet lørdag og søndag fra 10-16.